Джылахъстэнейхэм «Автозапчасть»-р яутIыпщыркъым
Къэбэрдей-Балъкъэрым футболымкIэ и гуп нэхъыщхьэм и мыгъэрей зэхьэзэхуэм дыщэ ме-далхэм щыщIэбэнынухэр наIуэ хуэдэщ. Зэпеуэм зэрыщIидзэрэ бжьыпэр зыубыда «Автозап-часть»-м ерыщу кIэлъеIэр «Тэрчым» и закъуэщ.
Зы мазэ дэкIащ «Автозапчасть»-р мы гъэм япэу къызэрыхагъащIэрэ. Абы лъандэрэ ирагъэкIуэкIа джэгугъуиплIри бахъсэндэсхэм я текIуэныгъэкIэ иухащ. АрщхьэкIэ гупсэхугъуэ ягъуэтыркъым, «Тэрчми» и хьэрхуэрэгъу псори хигъащIэу къызэрекIуэкIым къыхэкIыу. А тIум я зэхуаку иджыпсту очкоитI дэлъу аращ икIи зэ закъуэ «Автозапчасть»-р темыкIуэу, джылахъсэтэнейхэм ар яхузэфIэкIмэ, пашэныгъэр зэпэубыда хъунущ.
Иужьрей зэIущIэхэм очко щырыщ хигъахъуэурэ къокIуэкI «Союз»-р. АрщхьэкIэ Сэрмакъ и командэм нэхъапэм игъэкIуэдахэр иригъэкъужыгъуейщ. ФIэщщIыгъуейщ чемпионыгъэм щIэбэнхэм къэнэжа джэгугъуийм ар яхыхьэжыфыну.
Гуп нэхъыщхьэм хагъэкIыну шынагъуэ иджыпстукIэ зиIэр командитхущ. Абы щыгъуэми очко пщIырыпщI зиIэ «Бахъсэныр», «Прохладнэр», «Жулдуз»-р зэрыхуа щытыкIэ гугъум икIын папщIэ хуабжьу я насып къикIын хуейщ.
Гъуащхьауэхэм я зэпеуэм «Автозапчасть»-м и пашэ Хьэбылэ Алим бжьыпэр зэрыщиIыгъщ. Абы къыкIэлъокIуэ и гъусэу джэгу Балэмрэ прохладнэдэс Иуанымрэ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и зи чэ-зу зэIущIэхэм къарикIуа бжыгъэхэм. Мис ахэр: тIощIрэ езанэ джэгугъуэ — «Налшык» («Велес-СДЮСШОР» цIэр абыкIэ яхъуэжащ) (Налшык) — «Псыгуэнсу» (Псыгуэнсу) — 4:2, Керт» (Къэхъун) — «Нарт» (Нарткъалэ) — 1:3, «Союз» (Сэрмакъ) — «ЛогоВАЗ» (Бабугент) — 4:1, «Тэрч» (Тэрч) — «ХьэтIохъущыкъуей» (ХьэтIохъущыкъуей) — 2:0, «Псыкуэд» (Псыкуэд) — «Родник» (Псынэдахэ) — 3:4, «Жулдуз» (Хьэсэней) — «Бахъсэн» (Бахъсэн) — 8:2, «Къундетей» (Шэджэм) — «Бедик» (Арщыдан) — 3:2, «Автозапчасть» (Бахъсэн) — «Прохладнэ» (Прохладнэ) — 4:1; тIощIрэ етIуанэ джэгугъуэ — «Бахъсэн» — «Псыкуэд» — 4:3, «Родник» — «Къундетей» — 4:0, «ХьэтIохъущыкъуей» — «Союз» — 1:2 , «Нарт» — «Тэрч» — 0:2, «Псыгуэнсу» — «Керт» — 3:0,«Налшык» — «Бедик» — 2:3,«Прохладнэ» — «Жулдуз» — 3:1, «ЛогоВАЗ» — «Автозапчасть» — 1:2.
Хьэтау Ислъам.
